
VLADA REPUBLIKE HRVATSKE

[bookmark: _GoBack]                                                                                        Zagreb, 14. rujna 2026.

	PREDLAGATELJ:
	Ministarstvo prostornoga uređenja, graditeljstva i državne imovine


__________________________________________________________________________

	  PREDMET:
	[bookmark: _Hlk219733009]Nacrt prijedloga uredbe o izmjenama i dopuni Uredbe o prodajnoj cijeni obiteljske kuće ili stana u državnom vlasništvu na potpomognutim područjima


__________________________________________________________________________











Na temelju članka 30. stavka 3. Zakona o stambenom zbrinjavanju na potpomognutim područjima („Narodne novine“, br. 106/18., 98/19., 82/23. i 151/25.), Vlada Republike Hrvatske je na sjednici održanoj _________2026. donijela

UREDBU
O IZMJENAMA I DOPUNI UREDBE O PRODAJNOJ CIJENI OBITELJSKE KUĆE ILI STANA U DRŽAVNOM VLASNIŠTVU NA POTPOMOGNUTIM PODRUČJIMA

Članak 1.

U Uredbi o prodajnoj cijeni obiteljske kuće ili stana u državnom vlasništvu na potpomognutim područjima („Narodne novine“, broj 38/24.), u članku 8. stavku 2. iza riječi: „Ministarstva“ dodaju se riječi: „cjelovitom obnovom“. 
Iza stavka 2. dodaju se stavci 3. i 4. koji glase:
„(3) Kod obiteljskih kuća ili zgrada koje su obnovljene samo energetskom obnovom postotci iz stavka 1. ovoga članka umanjit će se za 50 %. 
(4) Pod cjelovitom obnovom u smislu ove Uredbe smatra se obnova koja kumulativno uključuje obnovu konstruktivnih elemenata, energetsku obnovu te unutarnje uređenje pojedinačne stambene jedinice.“
Članak 2.

U članku 13. stavak 5. mijenja se i glasi:
„(5) Kod obročnog plaćanja, ovisno o roku otplate, kupcu se na prodajnu cijenu odobrava popust u visini 1 % za svaku godinu (12 mjeseci) za koju je obročna otplata ugovorena kraće od najdužeg roka otplate iz stavka 4. ovoga članka.“
Članak 3.

U članku 14. stavak 2. mijenja se i glasi: 
„(2) U slučaju iz stavka 1. ovoga članka, a pod uvjetom da je ugovoren rok otplate od 25 godina, kupcu se odobrava 1 % popusta za svaku godinu (12 mjeseci) prije isteka roka otplate određenog ugovorom o kupoprodaji.“
Članak 4.

U članku 16. stavku 1. riječ: „tri“ zamjenjuje se riječju: „pet“.
Članak 5.

Članak 17. briše se.
Članak 6.

Ova Uredba stupa na snagu osmoga dana od dana objave u „Narodnim novinama“.


Predsjednik

mr.sc. Andrej Plenković







































O B R A Z L O Ž E N J E


[bookmark: _Hlk221361872]Pravna osnova za izmjenu Uredbe o prodajnoj cijeni obiteljske kuće ili stana u državnom vlasništvu na potpomognutim područjima („Narodne novine“, broj 38/24.) propisana je člankom 27. stavkom 1. Zakona o izmjenama i dopunama Zakona o stambenom zbrinjavanju na potpomognutim područjima („Narodne novine“, broj 151/25., u daljnjem tekstu: Zakon), kojim je propisano da će Vlada Republike Hrvatske uskladiti Uredbu o prodajnoj cijeni obiteljske kuće ili stana u državnom vlasništvu na potpomognutim područjima („Narodne novine“, broj 38/24.) s odredbama ovoga Zakona i članka 30. stavka 3. Zakona kojim je propisano da prodajnu cijenu obiteljske kuće ili stana propisuje uredbom Vlada RH. 

Navedeni Zakon stupio je na snagu 23. prosinca 2025. i istim je u članku 30. za korisnika stambene jedinice (najmoprimca) propisana mogućnost podnošenja zahtjeva za otkup nakon pet godina prebivanja u stambenoj jedinici u državnom vlasništvu, a kod stambenih jedinica koje su izgrađene sredstvima iz EU fondova ili kroz međuresornu suradnju nakon deset godina prebivanja. Iz tog razloga u postojećoj Uredbi briše se odredba članka 17. prema kojoj se zahtjev za otkup mogao podnijeti i prije isteka jedne godine neprekidnog prebivanja u stambenoj jedinici.

Također, odredbama članka 31. Zakona propisan je rok zabilježbe zabrane otuđenja od pet godina od sklapanja ugovora o prodaji, shodno čemu je korigirana odredba članka 16. stavka 1. Uredbe, jer je do izmjena Zakona taj rok bio tri godine.

Predmetnim prijedlogom usklađenja predlaže se izvršiti dopuna u članku 8. Uredbe, s obzirom na iskustva u dosadašnjoj primjeni a radi otklona nejasnoća u primjeni i jednakog postupanja svih povjerenstva koja procjenjuju prodajnu cijenu, radi čega je definiran pojam cjelovite obnove sukladno ovoj Uredbi, a ujedno se predlaže izvršiti korekcije u članku 13. stavku 5. i članku 14. stavku 2. vezano za obročnu otplatu.

Predlaže se stupanje na snagu Uredbe osmoga dana od dana objave u „Narodnim novinama“.

Provedba ove Uredbe ne zahtijeva dodatna financijska sredstva iz državnog proračuna već će se provoditi u skladu s odobrenim sredstvima. 

Sredstva od prodaje stambenih jedinica na potpomognutim područjima su, sukladno odredbi članka 33. Zakona o stambenom zbrinjavanju na potpomognutim područjima prihod jedinica lokalne samouprave.

